Erschte nåchgwiesene Besiedlung im Neolithikum, da Jungstoazeit (in ebba 5000 v. Chr.), am Auhögl bei Hammerau. In da Römerzeit duachlafft de Handelstraß vo Iuvavum (Såizburg) nåch Augusta Vindelicum (Augschburg) des Gmoagebiet in ebba am Verlauf vo da heitign Bundesstraß 304. Erstmalig  erwähnt werd Ainring ca. 790 ois Ainheringa in a Schenkungsurkund vo Herzog Theodebert vo den Agilolfingern an des Stift Nonnberg in Såizburg. Da Ortsbezeichnung lieng da Leitnam Einher und des Zugehörigkeitssuffix -ing zu Grunde. Historisch und wirtschaftlich bedeitend war de Grindung vo da "Privat-Eisengewerkschaft Achthal-Hammerau" im Jåhr 1537 auf Initiative vom Såizburger Erzbischof Lang. Im Bereich da Gmoa Ainring is des Hammerwerk da Eisengewerkschaft in Hammerau gleng, wo des in Achthal gwunnane Eisn weidaverarbat worn is. Aus dem friaran Hammerwerk entwickelt si des Stahlwerk "Annahütte", heit oana da bedeitendsten Arbatgeba da Gmoa. Ois Teil vom damois zum Erzstift Såizburg gherign Rupertiwinkel is Ainring bei da Säkularisation 1803 an Erzherzog Ferdinand vo Toskana gfoin, 1805 (Friede vo Preßburg) an Östareich. Seit dem Friedn vo Schönbrunn 1809 ghert da Ort zu Bayern. Im Zug vo de Vawoitungsreformen im neia Kinereich Bayern is mit am Gmoa-Edikt vo 1818 de heitige Gmoa entstandn. Im heitign Ortsteil Mitterfelden is 1933 a Flugfeld errichtet worn, des am Naziregime dazua dient håt, a Landemeglichkeit zum ham, um ins südli glenge Berchtsgoan zum kemma. Nach End vom Kriag is auf dem Flugfeld a DP-Lager fia so ghoaßne Displaced Persons errichtet worn. 1947 werd des DP-Lager geschlossen. De Bewohner san ins Lager Lechfeld bei Augschburg verlegt worn. Nåch da Auflösung vom Laga san in de Baracken Hoamatvertrieme untabracht worn. Aus da Barackensiedlung is da Ortsteil Mitterfelden entstandn. Zum 1. Jänner 1970 is de Gmoa Straß eigmeindet worn.